अब दवा खत्म:अस्पताल में ऑक्सीजन-बेड के साथ दवाओं का संकट, हर मरीज पर 15-20 हजार रुपए का बोझ
मुरैना3 महीने पहलेलेखक: रजनीश दुबे
जिला अस्पताल गेट के पास दुकानों से दवा खरीदते लोग।
- कोरोना वार्ड में महंगे इंजेक्शन-दवाएं मिलना बंद, बाजार से लाने का दबाव
- महंगे एंटीबायोटिक खत्म हुईं तो आनन-फानन में पांच दिन पहले सिविल सर्जन ने दिए 52 लाख रुपए की दवाएं खरीदने के ऑर्डर
जिला अस्पताल में काेराेना संक्रमित मरीज ऑक्सीजन और बेड के संकट से ताे जूझ ही रहे थे, अब दवाओं का संकट भी खड़ा हाे गया है। प्रदेश के मुख्यमंत्री शिवराज सिंह चौहान सरकारी अस्पतालों में कोरोना के फ्री इलाज का दावा कर रहे हैं लेकिन हकीकत इससे जुदा है। जिला अस्पताल के कोरोना वार्ड में भर्ती 80 फीसदी मरीजों के परिजन बाजार से महंगी दवाएं बाजार से खरीदने को मजबूर हैं। जिला अस्पताल के आसपास के मेडिकल स्टोर पर कोरोना वार्ड में भर्ती मरीजों के परिजन की दवाएं खरीदने के लिए भीड़ लगी है।
अस्पताल के स्टोर के सूत्रों से मिली जानकारी के अनुसार एंटीबायोटिक लगभग खत्म हो गए हैं। हालांकि सिविल सर्जन अब भी दावा कर रहे हैं कि स्टोर में पर्याप्त मात्रा में दवाएं मौजूद हैं। ऐसे में बड़ा सवाल यही है कि यदि दवाएं हैं तो फिर मरीज के लिए बाजार से क्यों मंगवाई जा रही हैं। विपरीत हकीकत यह है कि सिविल सर्जन ने ही चार दिन पहले ही आनन-फानन में 52 लाख की दवाईयों के ऑर्डर भोपाल फार्मेसी को दिए हैं। लेकिन ऑर्डर की दवाएं 45 दिन पहले मिलना मुश्किल है, क्योंकि दवा कंपनियों से इतने समय का अनुबंध होता है।
इन तीन कोरोना मरीजों से समझिए... फ्री दवाओं के नाम पर अस्पताल प्रबंधन का झूठ
- शहर की गांधी कॉलोनी में रहने वाले नीतेश पाठक का कहना है कि जिला अस्पताल में 16 दिन भर्ती रहने के दौरान कोविड के इलाज में 40 हजार रुपए की दवा लग गई। अस्पताल से सिर्फ वही दवा मिली जो बाजार में बहुत सस्ती मिलती है। सभी महंगे इंजेक्शन बाहर से ही खरीदकर लाने पड़े।
- शहर के टीआरपुरम में रहने वाले आकाश शर्मा कहते हैं कि मेरे पापा डाॅ. महेश चंद्र शर्मा कोविड आईसीयू में 22 अप्रैल से भर्ती हैं। ग्वालियर व मुरैना से अब तक 12 हजार रुपए कीमत की दवाईयां खरीद चुके हैं। क्योंकि जिला अस्पताल से एंटीबायोटिक इवाईयां मिल ही नहीं रहीं। हर दवा बाजार से लानी पड़ रही।
- हाउसिंग कॉलोनी निवासी प्रदीप कुमार कहते हैं कि मेरे फेफड़ों में 62 फीसदी संक्रमण के चलते जिला अस्पताल के कोविड वार्ड में 22 अप्रैल से दो मई तक भर्ती रहना पड़ा। इस दौरान 11 हजार रुपए की दवाईयां मार्केट से खरीदना पड़ीं। क्योंकि नर्सेस एंटीबायोटिक इंजेक्शन बाजार से लाने के लिए कहती रहीं।
यह दवाईयां कोरोना वार्ड में नहीं
- दवा स्टाेर में फेफडों का संक्रमण दूर करने वाला मेरोपैनम इंजेक्शन 1 ग्राम की बहुत कमी है। 600 रुपए कीमत वाला और दिन में तीन बार लगाया जाने वाला यह इंजेक्शन 15 दिन से मरीज के परिजन बाजार से ला रहे हैं। कोविड वार्ड की सिस्टर्स का कहना है कि स्टोर से मेराेपैनम इंजेक्शन उन्हें नहीं मिल पा रहा है। 1800 रुपए रोज के इंजेक्शन बाजार से खरीदकर ला रहे हैं।
- फैरोपेनम सोडियम ड्रग की टेबलेट भी जिला अस्पताल में नहीं है। इसकी 6 गोलियों की स्ट्रिप 500 रुपए देकर खरीद रहे हैं।
- क्लिंडामाइसिन इंजेक्शन 600 एमजी भी दवा स्टोर में नहीं है। संक्रमण दूर करने वाला यह इंजेक्शन 325 रुपए में खरीदना पड़ रहा।
- पिपराक्सिन टेक्जोबेक्टम इंजेक्शन कोविड वार्ड में नहीं मिल रहा। नर्सिंग स्टाफ का कहना है कि यह इंजेक्शन स्टोर से नहीं मिल रहा। बाजार से 250 रुपए का खरीदना पड़ रहा।
- हाइड्रोकोर्टिसोन इंजेक्शन को स्टीरॉयड के रूप में दिन में तीन बार दिया जा रहा। सात दिन में 21 इंजेक्शन के डोज से कोविड मरीज का गला व खांसी ठीक होते हैं। 5 दिन पहले तक जिला अस्पताल में यह इंजेक्शन नहीं था। प्रति इंजेक्शन 40 रुपए के रेट से खरीदना पड़ रहे।
(सीधी बात; डॉ. एके गुप्ता, सिविल सर्जन, मुरैना)
दवा खरीदी के लिए पांच दिन पहले 52 लाख के आर्डर दिए हैं सवाल- जिला अस्पताल में एंटीबायोटिक दवाएं मरीजों को बाहर से क्यों खरीदनी पड़ रही हैं। जवाब- दवाएं तो स्टोर में हैं। बाजार से क्यों ला रहे हैं, यह देखना पड़ेगा। सवाल- स्टाफ नर्स ने मरीजों से कहा कि अस्पताल के स्टोर में महंगे एंटीबायोटिक लगभग खत्म हो गए हैं। जो बचे हैं, वो सिर्फ वीवीआईपी को दिए जा रहे हैं। जवाब- नहीं दवाएं तो सबको दी जा रही हैं। वीवीआईपी और आम आदमी में कोई भेद नहीं किया जा रहा। सवाल- आपने दवाएं खरीदने का ऑर्डर भी तब दिया जब दवाएं लगभग खत्म होने की स्थिति में आ गईं। जवाब- दवा स्टोर में एंटीबायोटिक व स्टीरॉयड दवाईयां उपलब्ध हैं। आगामी व्यवस्था के लिए पांच दिन पहले 50 से 52 लाख रुपए कीमत की दवा खरीदी के आर्डर भोपाल भेजे हैं।
hin_Deva awa_Deva bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva bho_Deva hin_Deva hin_Deva hin_Deva hin_Deva hin_Deva bho_Deva hin_Deva